Kava
Kava (Havaiane ʻawa; Samoane ʻava; Vitiane yaqona; Pohnpeiane sakau) est veterrima gravissimaque Oceani Pacifici potio, ex radicibus plantae Piperis methystici deducta et saepe caeremoniis ritibusque consumpta. In multis orbis terrarum linguis hodiernis, vox kavae et plantam et potionem nominat. (Pro commentario de planta, vide Piper methysticum.) Bibitur kava in nonnullis Polynesiae culturis (praecipue in Havaiis, Samoa, Tonga, et Vitiis), Vanuatu in Melanesia, et Foederatis Micronesiae Civitatibus in Micronesia, et ab advenis Polynesiis qui in Australia, Nova Zelandia, et alibi habitant.